મુખ્યમંત્રી વિજયભાઈ રૂપાણીએ સરદાર સરોવર બંધ કેવડિયાના સાધુબેટ ખાતે નિર્માણાધિન સરદાર પટેલની વિશ્વની વિરાટતમ પ્રતિમાના નિર્માણ કાર્યની નિરીક્ષણ મુલાકાત લઈને જણાવ્યું કે, આગામી તા. ૩૧ મી ઓક્ટોબર સરદાર સાહેબની જન્મજયંતિએ આ પ્રતિમાનું લોકાર્પણ પ્રધાન મંત્રી નરેન્દ્ર મોદીના હસ્તે કરાવવાની દિશામાં રાજ્ય સરકાર ઝડપ ભેર આગળ વધી રહી છે. તેમણે કહ્યું કે વડાપ્રધાનશ્રીએ સરદાર સાહેબની વિરાટતાને વૈશ્વિક ઊંચાઈ આપવા સેવેલું સ્વપ્ન તેમના જ હસ્તે લોકાર્પણ દ્વારા ગુજરાત સાકાર કરશે.વિજયભાઈ રૂપાણીએ આ સ્ટેચ્યુની સાઈટ વિઝીટ કરીને સંપૂર્ણ કામગીરી બારીકાઈથી નિહાળી હતી. તેમણે કહ્યું કે, આ પ્રતિમા નિર્માણમાં ૯૦ હજાર મેટ્રીકટન સિમેન્ટ ૨૫ હજાર મેટ્રીક ટન લોખંડ ઉપયોગમાં લેવાઈ રહ્યું છે. ૨૫૦ જેટલા ઇજનેરો આ પ્રતિમા નિર્માણના કામમાં યોગદાન આપે છે. મુખ્યમંત્રીશ્રીએ જણાવ્યું હતું કે, સ્ટેચ્યુ ઓફ યુનિટીનું ૮૦ ટકા નિર્માણ કાર્ય સંપન્ન થયું છે. કોંક્રિટની કામગીરી બાદ બે તબક્કામાં ઝડપભેર પ્રતિમાના નિર્માણને આખરી ઓપ આપવામાં આવી રહ્યો છે. પ્રતિમાના નિર્માણથી કેવડિયા સ્થિત સરદાર સરોવર દુનિયાના મહત્વના પ્રવાસધામ રૂપે વિકાસ પામશે એમ તેમણે ગર્વભેર કહ્યું હતું. મુખ્યમંત્રીશ્રીએ ઉમેર્યું કે, સરદાર સાહેબનું જીવન કવન રાજનીતિથી પર હતું. તેઓ આપણી યુવા પેઢી અને આવનારી પેઢીઓને યુગો સુધી પ્રેરણા આપતા રહેશે. પ્રતિમા વિશ્વભરના પ્રવાસીઓનું આકર્ષણ કેન્દ્ર બની રહે તેવી વર્લ્ડ ક્લાસ પ્રવાસન સુવિધાઓ અહીં વિકસાવવાની નેમ છે. ટ્રાયબલ મ્યુઝિયમ, મનોરમ્ય ગાર્ડન, બોટિંગ સહિતની સુવિધા વિકસાવી આ સ્થળને ટુરિસ્ટ ડેસ્ટિનેશન બનાવવાની ભૂમિકા પણ તેમણે આપી હતી.